TEST: Zeekr 7X – luksusbil med små kinesiske nykker

Zeekr 7X er sådan en bil, der gør det lidt svært at starte nøgternt. For på papiret ligner den næsten en fejl i prislisten. Stor elektrisk SUV. 100 kWh batteri. Firehjulstræk. 646 hestekræfter. Luftundervogn. 0-100 km/t på 3,8 sekunder. Lynladning med op til 480 kW. Og en dansk startpris for topmodellen på 499.900 kroner.

Det er ikke billigt. Men i den her klasse er det tæt på frækt.

For det her er ikke en halvtam familiebil med lidt blank lak og en stor skærm. Zeekr 7X føles som en rigtig luksusbil. Den er stor, tung, stille, komfortabel og fuld af udstyr. Den vil ikke snige sig ind i premiumklassen. Den sparker døren op og spørger, hvorfor de andre tager så meget mere for det samme.

Luftundervogn i luksusklassen

En af de ting, jeg virkelig nød under min uge med Zeekr 7X var undervognen. I topmodellen Privilege AWD får man luftundervogn, og den gør en reel forskel. Bilen glider hen over vejen med en ro, man normalt forbinder med dyrere biler. Små ujævnheder bliver pakket pænt væk, motorvejskørsel er afslappet, og kabinen er behageligt isoleret fra verden udenfor.

Det er især her, Zeekr 7X føles som mere end endnu en kinesisk elbil med mange tal på papiret. Den har den der store, tunge luksusfornemmelse, hvor man sidder højt, stille og komfortabelt, mens bilen æder kilometer uden drama.

Den er ikke sportslig. Det skal man ikke bilde sig selv ind, selv om 646 hk og 3,8 sekunder til 100 km/t lyder som noget fra en performancebrochure. Kræfterne er enorme, men bilen føles ikke som en skarp køremaskine. Den føles som en luksus-SUV med overskud. Når man trykker speederen ned, er der ingen tvivl om, at Zeekr 7X har muskler. Den flytter sig med en brutal lethed.

Men bilen opfordrer ikke til leg. Styringen er let, karrosseriet er stort, og hele opsætningen er tydeligt lavet til komfort frem for angreb på små landeveje. Det er en bil, der hellere vil fragte dig hurtigt og afslappet end gøre dig svedig i håndfladerne. Det er fint. Faktisk er det nok det rigtige valg. For Zeekr 7X giver mest mening som en luksuriøs familiebil med masser af overskud – ikke som en Porsche Macan-konkurrent med kinesisk pas.

Kineser-syndromet rammer igen

Men Zeekr slipper ikke uden den efterhånden velkendte kinesiske akilleshæl: førerassistenterne. Den adaptive fartpilot er simpelthen ikke på niveau med de bedste europæiske systemer. I Zeekr 7X er problemet ikke, at den er nervøs på den farlige måde. Den er snarere alt for forsigtig.

Den holder meget stor afstand til bilen foran, og når trafikken åbner sig igen, er den langsom til at komme op i tempo. Det lyder måske som en lille ting, men på en længere tur bliver det irriterende. Man ender med selv at blande sig, fordi bilen tøver, hvor den burde flyde naturligt med trafikken.

Det er ærgerligt, for resten af bilen er så afslappende, at fartpiloten burde være prikken over i’et. I stedet bliver den et irritationsmoment. Og det føles som noget, Zeekr bør kunne forbedre med software. Apropos softwaren, så er ikke helt lige så moden som hardwaren. Der er mange menuer, meget skærmbetjening og enkelte løsninger, der kræver tilvænning. Det er ikke katastrofalt, men det er heller ikke så intuitivt som hos de bedste i klassen.

Opladning fra en anden verden

Til gengæld er opladningen vanvittig. Zeekr 7X er en af de biler, hvor infrastrukturen næsten kommer til at virke som flaskehalsen. Det var faktisk svært at finde en ladestander, der kunne udnytte bilens evner fuldt ud. To gange blev testen drillet af delte lynladere, hvor en anden elbil “stjal” en del af effekten.

Ladekurve Zeekr 7X Privilege AWD

Måledato: 23. maj 2026 • Temperatur: 17 °C

Gns. kW (10–80): 235 kW

Vis data (SOC og kW)

SOC (procent) | Effekt (kW)
10 | 196
16 | 196
21 | 196
27 | 196
34 | 240
44 | 291
53 | 254
62 | 265
69 | 228
78 | 216
84 | 145
88 | 93
91 | 82
93 | 38
94 | 38
95 | 38
96 | 38
98 | 23
99 | 23
100 | 29

Ladetidskurve Zeekr 7X Privilege AWD

Måledato: 23. maj 2026 • Temperatur: 17 °C

Ladetid (10–80): 19 min

Vis data (tid og SOC)

Tid (min) | SOC (procent)
0 | 10
2 | 16
4 | 21
6 | 27
8 | 34
10 | 44
12 | 53
14 | 62
16 | 69
18 | 78
20 | 84
22 | 88
24 | 91
26 | 93
28 | 94
30 | 95
32 | 96
34 | 98
36 | 99
38 | 100

Men da Zeekr 7X endelig fik plads ved buffeten, gik den amok. I testen ladede bilen i gennemsnit med 235 kW fra 10 til 80 procent. Det er voldsomt hurtigt. Det betyder, at det store batteri kan lades fra 10 til 80 procent på omkring 18-19 minutter – selv med de praktiske benspænd, man møder ude i virkeligheden.

Det er en af bilens største styrker. Ikke bare fordi tallet er højt, men fordi det ændrer oplevelsen af en stor elbil. Når en bil med så stort batteri kan fyldes så hurtigt, bliver lange ture markant mindre bøvlede.

Forbruget er højt – men ikke skræmmende

Zeekr 7X er en stor bil. Derfor er det heller ikke nogen overraskelse, at forbruget ligger over gennemsnittet. På vores vanlige testrute endte den på 23,1 kWh/100 km. Det er ikke lavt, men det er heller ikke brutalt. Faktisk ligger det lavere end flere andre store elbiler, vi har haft gennem samme mølle – blandt andet Polestar 4 og Skoda Elroq 85.

Temperaturen var dog med Zeekr denne gang, så man skal ikke forvente mirakler på en kold og våd vinterdag. Men set i forhold til størrelse, vægt, ydelse og firehjulstræk er resultatet absolut godkendt.

Rækkevidden er med andre ord fin, men det er opladningen, der virkelig sælger bilen. Zeekr 7X behøver ikke nødvendigvis være den mest nøjsomme elbil, når den kan tanke strøm så hurtigt.

Praktikken er også på plads

Zeekr 7X er ikke kun stor på komfort og ladehastighed. Den fungerer også fint som praktisk familiebil. Bagagerummet rummer 539 liter, og foran er der en frunk på 66 liter, der passer glimrende til ladekabler og andet småtteri, man helst vil holde væk fra bagagerummet. Bagsædepladsen er god, men 7X er kun en fempersoners SUV, så den er ikke løsningen for dem, der har brug for syv sæder.

Til gengæld må den trække op til 2.000 kilo med bremser, og bilen kan fås med anhængertræk. Det gør den relevant for både campingvogn, trailer og andre tunge hverdagsopgaver. Garantien er også fornuftig: 5 år/100.000 km som standard, med mulighed for op til 10 år/200.000 km, hvis serviceplanen følges hos Zeekr-godkendte værksteder. Der er 8 år eller 200.000 kilometer på batteriet.

Her bliver det svært for konkurrenterne

Topmodellen som jeg har testet starter på 499.900 kroner. Det er mange penge. Men sammenlignet med, hvad man ellers får i denne klasse, er Zeekr 7X usædvanligt aggressivt prissat. Luftundervogn, firehjulstræk, 646 heste, stort batteri, høj komfort og ekstrem opladning til under en halv million er en stærk cocktail.

Ja, der findes mere gennemarbejdede infotainmentsystemer. Ja, der findes bedre adaptive fartpiloter. Og ja, der findes elbiler, der kører mere effektivt. Men der findes ikke mange, der samler så meget luksus, udstyr og ladeevne i én pakke til samme pris.

Zeekr 7X er ikke perfekt. Den adaptive fartpilot irriterer, softwaren mangler den sidste polering, og bilen er mere komfortabel end engagerende. Den er også stor og tung, og det mærkes på forbruget.

Men helheden er virkelig stærk. For 499.900 kroner får man en luksuriøs, rummelig og voldsomt hurtig el-SUV med en luftundervogn, der imponerer mere end prisen burde tillade. Og når bilen først får fat i en kraftig nok lynlader, føles opladningen næsten absurd hurtig.

Zeekr 7X er kort sagt en bil, der gør livet surt for de etablerede premiummærker. Ikke fordi den slår dem på alt. Men fordi den kommer så tæt på – og på nogle områder overhaler dem – til en pris, der er svær at ignorere.

Se en sammenligning af varianterne her.

TEST: Zeekr 7X – luksusbil med små kinesiske nykker